දල ඇතුන්, දඩබ්බර අලි ඇතුන් හා අනාථ වූ අලි පැටවුන් රඳවා තැබීම සඳහා ඔවුන් ගාල්කර රඳවා තැබීවේ වනෝද්‍යාන ජාලයක් ස්ථාපිත කිරීමට වන ජීවී දෙපාර්තමේන්තුව කටයුතු කර ගෙන යයි.මුල් අදියර යටතේ අනුරාධපුර දිස්ත්‍රික්කයේ හොරොව්පතාන පොළොන්නරුව දිස්ත්‍රික්කයේ මාදුරුඔය සහ දකුණේ වෙහෙරගල ප්‍රදේශයන්හි අලි ඇතුන් රැඳවුම් උද්‍යාන තුනක් ආරම්භ කිරීමට අවශ්‍ය මූලික විධි විධාන යොදාගෙන යන බව ගොවි ජන සේවා සහ වන ජීවී අමාත්‍ය එස්. එම්. චන්ද්‍රසේන මහතා පැවැසීය.එක් උද්‍යානයක් අක්කර 3000කින් සමන්විත වන අතර ඒ තුළ රඳවා තැබෙන අලි ඇතුන්ට අවට ගම්මාන ආක්‍රමණය කිරීමට නොහැකි වන සේ දැවැන්ත හා අධි ශක්තිමත් ආරක්ෂක වැටක් යෙදීමට සැලැසුම්කර ඇත.මෙම වැඩසටහනේ විශේෂත්වය වන්නේ රැඳවුම් භූමි ප්‍රදේශයට ආසන්නයේ අක්කර 1000 බැගින් වූ බිම් ප්‍රදේශයක අලි ඇතුන්ට අවශ්‍ය ආහාර භෝග වගා කිරීමට අවශ්‍ය පියවර ගැනීමයි.